मगध गणराज्‍य भारत में शीर्षस्‍थ रहा है। यहाँ चाणक्‍य से लेकर अनेक तीर्थंकर और ज्ञानी ॠषि हुए हैं। यह भूमि जहाँ एक तरफ बुद्धिमानों की है तो दूसरी तरफ इसकी जमीन में अकूत सम्‍पदा भी है। आज भी बिहार से अनेक उच्‍च शिक्षित वर्ग सम्‍पूर्ण भारत में अपनी प्रतिभा के लिए जाने जाते हैं। यहाँ के परिश्रमी लोगों ने ना केवल भारत की धरती पर अपना पसीना बहाकर उन्‍नत किया है अपितु दुनिया के कई देशों को अपनी पहचान दिलायी है। स्‍वतंत्रता के काल में भी बिहार की अग्रणी भूमिका रही है। लेकिन दुर्भाग्‍य से स्‍वतंत्रता के बाद से ही इस धरती के लोगों को छला गया। विकास के नाम पर राजनीतिज्ञों ने इस धरती को लूट लिया। जिसमें कांग्रेस की भूमिका सर्वोपरी है। इस लूट से आहत होकर जयप्रकाश नारायण ने समग्र क्रान्ति का सूत्रपात किया और सारा ही बिहार एकजुट दिखायी दिया। उसी का परिणाम था कि लालू राज का उदय हुआ लेकिन लालू ने भी बिहार को कुछ नहीं दिया अपितु लूटने का काम ही किया। अब एनडीए के शासन और नीतीश के नेतृत्‍व में बिहार ने भी विकास का स्‍वाद चखा है, उनका स्‍वाभिमान जागृत हुआ है। बिहार की जनता ने स्‍पष्‍ट बता दिया है कि परिवारवाद अब नहीं चलेगा। केवल दिल्‍ली से आकर प्रवचन देना और भारतीय सम्‍पत्ति को अपना बताना नहीं चलेगा। जिस तरह से युवराज और महारानी भारतीय सम्‍पत्ति को बिहार को देने की बात कर रही थी उससे तो ऐसा लग रहा था जैसे उन्‍होंने निजी सम्‍पत्ति दी हो। वे भूल गए कि बिहार की धरती पर जब चाणक्‍य जैसे लोग जागृत हो जाते हैं तब ऐसे धनानन्‍दों का पतन निश्च्ति ही होता है। मुझे तो उस दिन का इंतजार है जिस दिन बिहार के मतदूरों को शेष भारत में यह कहकर मांगा जाएगा कि इन जैसा मेहनतकश दूसरा नहीं है अत: किसी भी कीमत पर बिहार के श्रमिक को ही लो। आज सस्‍ते मजदूर के रूप में बिहारियों को लिया जाता है। बिहार ने सर्वाधिक पीडा सही है, अब उसे उसका प्रतिफल मिलना ही चाहिए।